Verwarring oor kleuterskole ná minister se u-draai(Foto: Maroela Media) Die minister van basiese onderwys, Angie Motshekga, het vandeesweek gewysigde regulasies aangekondig wat bepaal dat geen pre-gr. R-leerders op 6 Julie mag terugkeer skool toe nie. Ingevolge die vorige regulasies kon leerders by skole wat by die departement van basiese onderwys geregistreer is, volgende week terugkeer skool toe. Kleuterskole en dagsorgsentrums wat by die departement van maatskaplike ontwikkeling geregistreer is, het steeds geen idee wanneer skole weer vir die kinders gaan heropen nie omdat die minister van maatskaplike ontwikkeling, Lindiwe Zulu, nog geen datum daarvoor bekend gemaak het nie. ŉ Hofsaak oor die heropening van hierdie sentrums vir vroeëkinderontwikkeling is tans in die Pretoriase hooggeregshof tussen die departement, die Skoleondersteuningsentrum (SOS) en Solidariteit se beroepsgilde vir maatskaplike werkers aan die gang. Alexandra Abrahams, ŉ DA-lid van die portefeuljekomitee oor maatskaplike ontwikkeling, sê die minister se skielike ommekeer is oënskynlik omdat sy geen gesag het om ŉ aankondiging oor die heropening van die sektor te doen nie. Hoewel sommige sentrums vir vroeëkinderontwikkeling en gr. R aan skole verbind is, kan net Zulu besluit wanneer die bedryf as ŉ geheel mag heropen. Abrahams sê dit beteken dat Zulu weereens die heropening van dié belangrik sektor ophou. “Sy het reeds groot frustrasie veroorsaak omdat sy aanhou weifel oor die bekendmaking van ŉ datum vir private vroeëkinderontwikkelingsentrums om te heropen.” Volgens Abrahams is dit onaanvaarbaar dat Zulu speletjies speel met die onderrig, ontwikkeling en veiligheid van kinders wat op die sentrums staatmaak en steeds daarmee wegkom. Die DA sê die minister kom bloot nie die mas op nie en is nie in staat om in die beste belang van diegene wat sy veronderstel is om te dien, op te tree nie. “Min. Zulu se minagting en arrogansie oor die sentrums het die sektor in ŉ krisis gedompel en talle sentrums moes die moeilike besluit neem om hul deure te sluit.” Die DA het pres. Cyril Ramaphosa nou gevra om in te gryp en sê hoe langer Zulu in haar pos aanbly, hoe meer skade gaan sy aanrig. Marisa Engelbrecht, sektorhoof van Solidariteit se Beroepsgilde vir maatskaplike werkers, het die jongste besluit as onverantwoordelik bestempel. “Dit is geweldig verwarrend. Die minister [van onderwys] het nou nog groter verwarring by skole en onder ouers geskep nadat groot voorbereidings getref is om kinders weer in te neem.” Daar is intussen steeds geen uitspraak in die gilde en die SOS se aansoek teen die departement nie. Nadat die departement aanvanklik aangedui het dat hy die aansoek gaan teenstaan, maar toe geen stawende dokumente ingedien het nie, het die minister Dinsdagaand wel besluit om te reageer, het Engelbrecht gesê. Sy sê in hierdie stadium word onderwysers se reg om te werk hulle ontneem, terwyl kinders se regte om die nodige stimulasie vir hul ontwikkeling te kry, ook van hulle ontneem word. Talle kinders is boonop afhanklik van skoolvoedingsprogramme en kry nou nie eens meer ŉ behoorlike bord kos nie. “Die minister wat getaak is met die maatskaplike welstand van die land is besig om die krisis te vererger.”